R. Madej, poslanec: (2005-06-22):
Aj vzhľadom na to, aké bolo rokovanie, aký bol proces v rámci legislatívneho obdobia, ktoré už uplynulo pri tomto návrhu zákona do súčasného stavu, do druhého čítania mi dovoľte, aby som predložil a odôvodnil pozmeňujúce návrhy k tomuto návrhu zákona. Tieto pozmeňujúce návrhy by mali byť kompromisom k predmetnému návrhu zákona tak, aby návrh zákona bol schválený a bol v podobe, ktorá by bola vyhovujúca a dostatočne legislatívne kvalitná. V súvislosti s predkladaným pozmeňujúcim návrhom prosím, aby Národná rada Slovenskej republiky nepodporila žiaden pozmeňujúci návrh, ktorý je uvedený v spoločnej správe, nakoľko predkladaný pozmeňujúci návrh nahrádza aj všetky body zo spoločnej správy, ktorú prijal gestorský ústavnoprávny výbor. Dovoľte mi teraz, aby som predložil pozmeňujúci návrh skupiny poslancov k návrhu zákona o preukazovaní pôvodu majetku. Znenie ustanovení § 1 až § 6 návrhu zákona o preukazovaní pôvodu majetku sa nahrádza novými ustanoveniami § 1 až 11, ktoré znejú: § 1. Účelom tohto zákona je upraviť podmienky a postup orgánov verejnej moci pri odnímaní nehnuteľného majetku, hnuteľného majetku, bytov a nebytových priestorov, iných majetkových práv a iných majetkových hodnôt, peňažných prostriedkov v hotovosti v slovenskej mene a v cudzej mene, vkladov v bankách a v pobočkách zahraničných bánk v slovenskej mene a v cudzej mene a vkladov v bankách so sídlom v zahraničí (ďalej len majetok) fyzickým a právnickým (ďalej len osoba), o ktorých súd v konaní podľa tohto zákona vyslovil, že majetok nadobudli z nelegálnych príjmov. § 2. Podľa tohto zákona sa postupuje aj v prípade, ak osobe bol uložený peňažný trest, trest prepadnutia veci, alebo ak súd rozhodol o prepadnutí časti majetku. Poznámka pod čiarou odkaz 1 osoby a táto vlastní ďalší majetok uvedený v ustanovení § 1, ktorý nie je možné postihnúť podľa Trestného zákona. Poznámka pod čiarou k odkazu 1 znie: 1) § 51 ods. 2, § 53 a § 55 Trestného zákona. Odôvodnenie: V porovnaní s pôvodným znením ustanovenia § 1 sa navrhuje vypustiť rozhodné obdobie a ďalšie úpravy tak, aby sa výslovne neoznačovali niektoré kategórie osôb a platil tento návrh zákona tak výslovne na právnické, ako aj fyzické osoby. V § 2 sa rieši problematika vzťahu návrhu zákona k Trestnému zákonu. § 3 odsek 1. Ak má orgán verejnej moci dôvodné podozrenie, že majetok osoby bol nadobudnutý z nelegálnych príjmov, je to povinný bezodkladne písomne oznámiť službe finančnej polície Policajného zboru (ďalej len finančná polícia). Ak skutočnosti podľa prvej vety zistí pri výkone svojich právomocí finančná polícia, začne konať podľa tohto zákona z vlastného podnetu. Odsek 2.  Finančná polícia prijíma písomné oznámenia fyzických osôb alebo právnických osôb (ďalej len oznamovateľ) o odôvodnených podozreniach nasvedčujúcich nadobudnutie majetku z nelegálnych príjmov v rozsahu stanoveným týmto zákonom. Z oznámenia musí byť zrejmé, kto ho podáva, akej veci sa týka, proti ktorej osobe smeruje a čo sa oznamuje. Oznámenie musí byť podpísané, a ak ho podáva právnická osoba opatrené odtlačkom pečiatky. Odsek 3. Finančná polícia overuje totožnosť oznamovateľa. Finančná polícia neprihliada na písomné oznámenia podľa ods. 2, v ktorých nie je uvedené po a meno, priezvisko a bydlisko alebo obchodné meno, alebo názov a sídlo oznamovateľa, alebo po b, proti ktorej osobe oznámenie smeruje a čoho sa týka. Odsek 4. Ak písomné oznámenie podľa ods. 1 alebo 2 bolo doručené inej službe Policajného zboru alebo inému orgánu verejnej moci ako finančnej polícii, tento bezodkladne postúpi vec finančnej polícii a upovedomí o tom oznamovateľa. Odôvodnenie: Navrhované ustanovenie § 3 má za cieľ upraviť podávanie oznámení na začatie konania podľa tohto zákona. V zmysle ustanovení ods. 2 a 3 musí byť takéto oznámenie jasné, adresné a musí byť z neho zrejmé, komu smeruje, kto ho podáva a jasné uvedenie dôvodov, ktoré nasvedčujú tomu, že osoba môže vlastniť majetok z nelegálnych príjmov. § 4 odsek 1. Finančná polícia na základe písomného oznámenia alebo z vlastného podnetu podľa § 3 preskúma príjmy, hodnotu majetku a spôsob nadobudnutia majetku osoby, proti ktorej podané oznámenie smeruje. Najmä obstaráva podklady, požaduje vysvetlenia, zisťuje a zabezpečuje dôkazy potrebné na podanie podnetu podľa § 6 a vykonáva iné potrebné opatrenia. Odsek 2. Pri preskúmavaní podľa odseku 1 spolupracuje finančná polícia s inými orgánmi verejnej moci, právnickými osobami a fyzickými osobami. Tieto orgány a osoby sú povinné poskytnúť finančnej polícii v určenej lehote potrebnú súčinnosť, najmä vybavovať jej dožiadania a oznamovať jej požadované údaje. Povinnosť vybavovania dožiadania sa nevzťahuje na fyzické osoby. Odsek 3. Finančná polícia  je oprávnená  požadovať vysvetlenie od každého, kto môže prispieť k objasneniu spôsobu nadobudnutia  majetku. Vysvetlenie môže odmietnuť ten, kto by ním spôsobil sebe alebo blízkej osobe nebezpečenstvo trestného stíhania, alebo nebezpečenstvo postihu za priestupok. O podaní vysvetlenia alebo o odmietnutí podľa vysvetlenia urobí finančná polícia úradný záznam. Odsek 4.   Pri preskúmavaní podľa odseku 1 je finančná polícia ďalej oprávnená po a vstupovať do každej prevádzkovej budovy, miestnosti alebo miesta slúžiaceho na podnikanie alebo inú hospodársku činnosť, ako aj do dopravných prostriedkov používaných na podnikanie na účely nazerania do dokumentov podľa písm. b). Po b nazerá do evidencie, účtovných písomností listín a iných dokladov, spisov a záznamov na technickom nosiči dát, robí si z nich výpisy, odpisy a kópie. Po c písomne žiadať od bánk a pobočiek zahraničných bánk správy, ktoré sa týkajú klientov bánk alebo pobočiek zahraničných bánk, aj keď sú predmetom bankového tajomstva, odkaz č. 3. § 5 odsek 1. Plnenie oznamovacej povinnosti podľa § 3 odsek 1 a povinnosti poskytnúť súčinnosť podľa § 4 nie je obmedzené zákonom ustanovenou povinnosťou zachovávať mlčanlivosť podľa osobitných predpisov, odkaz č. 4, ak tento zákon neustanovuje inak. Odsek 2. Oznamovacia povinnosť podľa § 3 odsek 1 má povinnosť poskytnúť súčinnosť podľa § 4, ak sa na osobu nevzťahuje, ak ide o informáciu, ktorú získala o klientovi v súvislosti s poskytovaním právnej pomoci podľa osobitného predpisu, odkaz č. 5. Odsek 3. Odmietnuť súčinnosť podľa § 4 môže aj osoba, ktorá by tým porušila spovedné tajomstvo alebo tajomstvo informácie, ktorá jej bola ako osobe poverenej pastoračnou starostlivosťou zverená ústne alebo písomne pod podmienkou, že zachová o nej mlčanlivosť. § 6 odsek 1. Finančná polícia podá príslušnému prokurátorovi  podľa ods. 3 na podanie návrhu na začatie konania o vyslovenie toho, že majetok bol nadobudnutý z nelegálnych príjmov až po preskúmaní príjmov hodnoty majetku a spôsobu nadobudnutia majetku podľa § 3 a § 4 a zistí, že hodnota majetku osoby presahuje najmenej o tisícnásobok minimálnej mzdy, odkaz č. 6, preukázateľné príjmy. Odsek 2. Podnet podľa ods. 1 obsahuje po a označenie orgánu, ktorý ho podáva; po b meno, priezvisko, adresu pobytu a dátum narodenia fyzickej osoby alebo obchodné meno, alebo názov, sídlo a identifikačné číslo právnickej osoby (ďalej len identifikačné údaje), ktorej majetok má byť vyhlásený za nadobudnutý z nelegálnych príjmov; po c výsledok preskúmania príjmov, hodnoty majetku a spôsobu nadobudnutia osoby; po d uvedenie skutočnosti a označenie dôkazov nasvedčujúcich tomu, že hodnota majetku osoby presahuje najmenej o tisícnásobok minimálnej mzdy preukázateľné príjmy; po e dátum a miesto podania; po f podpis oprávneného príslušníka finančnej polície. Odsek 3. Na konanie podľa tohto zákona je príslušný prokurátor, v ktorého obvode sa nachádza súd, ktorý je podľa všeobecného predpisu o konaní pred súdom príslušný na konanie o návrhu podľa § 8. Poznámky pod čiarou k odkazom 2 až 6 znejú: Poznámka pod čiarou k odkazu 2 znie: § 116 zákona č. 40/1964 Zb. Občiansky zákonník v znení neskorších predpisov. Poznámka pod čiarou k odkazu 3 znie: § 91 ods. 4 písm. g)  zákona č. 483/2001 Z. z. o bankách a o zmene a doplnení niektorých zákonov v znení neskorších predpisov. Poznámka pod čiarou k odkazu 4 znie: Napríklad zákon č. 483/2001 Z. z. o bankách a o zmene a doplnení niektorých zákonov v znení neskorších predpisov, zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, zákon Národnej rady Slovenskej republiky č. 10/1996 Z. z. o kontrole v štátnej správe. Poznámka pod čiarou k odkazu 5 znie: Napríklad zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní v znení neskorších predpisov, zákon Slovenskej národnej rady č. 323/1992 Zb. o notároch a notárskej činnosti v znení neskorších predpisov. Poznámka pod čiarou k odkazu 6 znie: Zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov. Odôvodnenie k navrhovaným ustanoveniam: Navrhované § 4 až § 6 majú za cieľ ustanoviť pôsobnosť finančnej polície v štádiu pred konaním na súde. Navrhuje sa, aby finančná polícia bola tým orgánom, ktorý preskúmava oznámenia podané na základe § 3 a vykonáva všetky potrebné zisťovania a získavania dôkazov, ktoré potvrdia alebo vyvrátia skutočnosti uvedené v oznámení. Pôsobnosť finančnej polície je obdobná ako napríklad pri činnosti v oblasti boja proti legalizácii príjmov z trestnej činnosti. § 7 odsek 1. Prokurátor preskúma najmä údaje a dôkazy podľa § 6 ods. 2 písm. c) a d). Ak prokurátor považuje za potrebné podnet doplniť alebo vykonať ďalšie preskúmavanie príjmov, hodnoty majetku a spôsobu nadobudnutia majetku osoby, požiada o doplnenie alebo ďalšie preskúmanie finančnú políciu. Finančná polícia je povinná žiadosti prokurátora v určenej lehote vyhovieť. Odsek 2. Prokurátor požiada osobu označenú v podnete o podanie vysvetlenia alebo predloženia dôkazov o tom, akým spôsobom nadobudla majetok uvedený v podnete. Táto osoba je povinná žiadosti prokurátora vyhovieť do 30 dní odo dňa doručenia žiadosti. Vysvetlením sa rozumie najmä predloženie listín a označenie iných dôkazov potvrdzujúcich spôsob nadobudnutia majetku. Odôvodnenie: Predmetné ustanovenie upravuje konanie prokurátora po doručení podnetu od finančnej polície. Prokurátor najmä posúdi skutočnosti, ktoré sú v danom podnete uvedené a rozhodne o podaní návrhu a doplnení podnetu. § 8 odsek 1. Prokurátor podá súdu na začatie konania o vyslovenie nadobudnutia majetku z nelegálnych príjmov, ďalej len návrh, ak po a zo zistených skutočností odôvodnenie usudzuje, že hodnota majetku osoby označenej v podnete presahuje najmenej o tisícnásobok minimálnej mzdy preukázateľné príjmy, ktoré táto osoba mohla dosiahnuť a po b osoba označená v podnete nepodá vysvetlenie podľa § 7 ods. 2 alebo jej vysvetlenie prokurátor nepovažuje za dostatočné. Odsek 2. Návrhom sa prokurátor domáha rozhodnutia o vyslovení nadobudnutia majetku z nelegálnych príjmov. V návrhu prokurátor okrem náležitostí podľa všeobecného predpisu o konaní pred súdom, odkaz 7, uvedie identifikačné údaje osoby, proti ktorej návrh smeruje (ďalej len odporca) a hodnotu majetku, ktorým má byť rozhodnutím vyslovený za majetok nadobudnutý z nelegálnych príjmov. Odsek 3. Súd môže na návrh prokurátora predbežným opatrením podľa všeobecného predpisu o konaní pred súdom, odkaz č. 8, uložiť odporcovi, aby nenakladal s určitým majetkom  v hodnote uvedenej prokurátorom v návrhu. Poznámka pod čiarou k odkazu 7 znie: § 42 ods. 3 a § 79 ods. 1 Občianskeho súdneho poriadku. Poznámka pod čiarou k odkazu 8 znie: § 74 až § 77 Občianskeho súdneho poriadku. Odôvodnenie: Navrhované ustanovenie upravuje podmienky podania návrhu na konanie pred súdom a náležitosti podania na súd. §  9. Ak prokurátor v konaní pred súdom preukáže existenciu rozdielu vo výške minimálne tisícnásobku minimálnej mzdy medzi preukázateľnými príjmami odporcu, ktoré mohol dosiahnuť, a jeho skutočným majetkom, súd rozhodnutím vysloví, že tento majetkový rozdiel uvedený v návrhu podľa § 8 ods. 2 odporca nadobudol z nelegálnych príjmov a prepadá v prospech štátu. Ak v konaní pred súdom odporca preukáže opak, súd návrh podľa § 8 ods. 2 zamietne. Odôvodnenie: Navrhuje sa zmena podľa dohody dôkazného bremena v tomto zákone. § 10 odsek 1. Ak tento zákon neustanovuje inak, na konanie podľa § 8 a § 9 sa použijú ustanovenia všeobecného predpisu o konaní pred súdom, odkaz č. 9. Odsek 2.  Ak tento zákon neustanovuje inak, na postup prokurátora podľa § 7 sa použijú ustanovenia osobitného zákona, odkaz č. 10. Ustanovenia podľa osobitného zákona o vybavovaní podnetu sa nepoužijú. Odsek 3.  Postupom podľa tohto zákona nie je dotknutá zodpovednosť fyzickej osoby alebo právnickej osoby za protiprávne konanie postihnuteľné podľa osobitného predpisu. Odsek 4. Na zodpovednosť štátu za škodu spôsobenú nezákonným rozhodnutím alebo nesprávnym úradným postupom podľa tohto zákona sa vzťahuje osobitný predpis, odkaz č. 12. Odsek 5. Ak po podaní návrhu podľa § 8 ods. 1 bolo začaté voči tomu istému odporcovi konanie pred súdom podľa osobitného predpisu, odkaz č. 13, ktoré sa týka spôsobu nadobudnutia majetku, voči ktorému návrh podľa § 8 ods. 1 smeruje, súd uznesením konanie podľa § 9 preruší až do právoplatného skončenia konania podľa osobitného predpisu. Poznámka pod čiarou k odkazu č. 9 znie: Občiansky súdny poriadok. Poznámka pod čiarou k odkazu č. 10 znie: Zákon č. 153/2001 Z. z. o prokuratúre v znení zákona č. 458/2003 Z. z. Poznámka pod čiarou k odkazu č. 11 znie: Napríklad zákon č. 140/1961 Zb. Trestný zákon v znení neskorších predpisov. Zákon Slovenskej národnej rady č. 372/1990 Zb. o priestupkoch v znení neskorších predpisov, § 415, § 420 a § 451 Občianskeho zákonníka. Poznámka pod čiarou k odkazu č. 12 znie: Zákon č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov. Poznámka pod čiarou k odkazu č. 13 znie: Zákon č. 141/1961 Zb. Trestný poriadok v znení neskorších predpisov. § 11. Tento zákon nadobúda účinnosť 1. septembra 2005. Odôvodnenie: Navrhovaný § 10 obsahuje spoločné ustanovenia vo vzťahu k použitiu k osobitným predpisom tak na konanie podľa tohto zákona, aj vo vzťahu k náhrade škody a k súbehu konania podľa tohto zákona a podľa osobitných predpisov, napríklad trestného konania.§ 11 obsahuje návrh, podľa ktorého by tento návrh zákona mal nadobudnúť účinnosť 1. septembra 2005. Vážené panie poslankyne, páni poslanci, to boli všetky pozmeňujúce a doplňujúce návrhy, ktoré predkladám. Predmetné návrhy sú naozaj výsledkom konsenzu a dlhej práce a snahy o nájdenie dohody a čo najlepšieho variantného riešenia, preto vás prosím o podporu týchto pozmeňujúcich návrhov, ktoré odzneli v rozprave, a prosím o zamietnutie vzhľadom na uvedené pozmeňujúcich návrhov, ktoré odzneli a sú uvedené v spoločnej správe. Ďakujem veľmi pekne. (Potlesk.)